**ОТЧЕТ**

**ЗА ДЕЙНОСТА НА НАРОДНО ЧИТАЛИЩЕ „РАЗВИТИЕ-1928“С.ЗАМФИРОВО**

 **ПО ИЗПЪЛНЕНИЕ НА КАЛЕНДАРНИЯ ПЛАН ЗА 2023 ГОДИНА**

Уважаеми дами и господа,

Още една година прибавихме към историята на нашето читалище. Година в която работихме с пълна сила и успяхме да се впишем като едно от читалищата с отлична дейност в Община Берковица , за което получихме и грамота от кмета на общината. Ето защо днес заставаме пред вас да дадем отчет и да ви направим съпричастни на нашата дейност през изтеклата 2023 година.

**КУЛТУРНИ МЕРОПРИЯТИЯ**

Още с настъпването на 2023 година започна работа по колективите на самодейците за нови творчески изяви. Започнахме с ден на родилната помощ/ Бабинден/, който проведохме в Клуб на пенсионера. Пресъздадохме бабуване при раждане на дете и посещение в дома на бабата израждала новороденото. В края на януари в Берковица беше организирано представяне на книгата ,, Тайната на Димана“, чиято авторка е родом от нашето село и всвоята творба е пресъздала живота и бита на Замфирово през 19 век. За съжаление Вилия Борисова не можа да доживее това събитие ,но Читалището организира посещение с автобус и присъствието ни на това събитие бе оценено с голяма благодарност и получихме подредени в плакати снимки от живота на Замфирово от онова време ,които издирихме преди събитието. На 14 февруари отбелязахме деня на лозарите и винарите с посещение на дома на наши съселяни ,където се заряза на място лозето и се връчи царския венец. Под звуците на Духова музика на центъра продължи празника. По стара традиция на 1 март със самодейката Лиляна Александрова в ролята на Баба Марта обиколихме всички институции и магазини на територията на селото и раздадохме на малки и големи над 200 саморъчно направени от нас мартенички. Създадохме настроение и усмивки. Трети март-Национален Празник на България беше един вълнуващ ден за жителите и гостите на Замфирово. В тържествен концерт проведен на центъра взеха участие много от децата на селото ,ученици от ОУ ,ДГ, ПГ от пенсионерския клуб и дадохме да се разбере ,че тази свята дата за България не бива да се забравя. По покана на НЧ ,,Иван Вазов“ гр. Берковица изнесохме на Берковска сцена ,,Варено жито“. Пълен салон, нестихващи аплодисменти и удовлетворение за публика и актьори.

 Деня на самодееца отбелязахме с увеселителен празник на който бяха поканени самодейците и спонсорите на нашето Читалище, защото това са най-важните хора за да я има нашата институция. Последва пъстрия български празник-Лазаровден, който отново събра жители и гости на центъра пред читалището. Призива във фейсбук да се включат децата ,които не живеят тук ,но си идват за уикенди и ваканции донесе много емоции и площада се изпълни с малки и големи момичета,пъстрите носии бяха невероятна гледка ,а сформираните три групи лазарки тръгнаха по къщите и цял ден радваха с песните и танците си гостоприемните домакини. На Велики четвъртък във фоайето на читалището с ,,Бабините“ боядисвахме яйца и се запознахме с нови за тях техники на боядисване.Беше им много забавно. Една година от премиерата на пиесата ,която ни донесе награди и много публика ,,Варено жито“от Стоян Николов Торлака изнесохме отново на нашата сцена на 07-ми май.И отново многобройна публика и аплодисменти. Пиесата бе оценена в Платформа ,,АГОРА“-/Активни Граждански Общности за Развитие и Алтернатива /и получихме Първа награда в раздел,,Култура и Изкуство“.На връчването на наградата създадохме много ползотворни контакти и спечелихме много нови приятели. На 24 май отбелязахме Деня на славянската писменост и култура празник отново на центъра, на който поканихме учителите ветерани от родното училище и детска градина и споделеното време донесе много положителни емоции. На любимите учители връчихме Грамоти за принос към образованието в Замфирово, защото те са хората поставили началото за всеки от нас. Децата от ОУ,, Св. Св. Кирил и Методий „ зарадваха публиката с прекрасните си изпълнения.

През 2023 година утвърдилият се вече,, Гушански Сбор по Спасовден“не се проведе в Парка поради метеорологичните условия,а мястото което събра гости и участници беше салона на читалището и центъра на Замфирово. В продължение на близо 12 часа сцената ни стана място за изява на 370 участника от общо 30 колектива ,а деня завърши с концерти на известни професионални изпълнители. Отзивите за събитието бяха отлични и въпреки лошото време хората се забавляваха от сърце.

Броени дни след големия празник Еньовден отново събра момичета ,жени и баби преди изгрев слънце на площада , откъдето се отправихме към росните поляни за да нагазим боси и да извием лековитите венци за здраве.

В началото на юли сложихме началото на една малко позабравена с времето традиция-Откриване на жътвената кампания. Земеделският производител Емил Ангелов беше наш домакин и с първата ръкойка баба Лата сложи началото на жътвата, като изпя стара жътварска песен,разказа за начина на зажънване и с децата и възрастните самодейци огласихме нивата на домакина с песни и хора с Младежката Гушанска Духова музика.

Лятото беше изпълнено с участия на нашите самодейци по празници и сцени на територията на общината и извън нея.

Смесена певческа група,, Пеещи сърца“ заедно с младата ни певица от Шотландия Руби Никълсън взеха участия в Боровци,Слатина,Черкаски,Николово и ,,Мара Врачанка“ във Враца.

Детска Фолклорна Формация ,,Бабините“представи Детските игри от миналото на Гушански Сбор по Спасовден, а след това и на празника на местните храни и обичаи организиран от МИГ,, Берковица -Годеч“в Берковица.Децата имаха своите участия в Черкаски и Бързия с афтентични песни,а през септември взеха участие в Националната Фолклорна среща в с. Баня Разложко от където се завърнаха с Първа награда за възрастова група до 14 години за пресъздаване на обичай и Втора награда за автентично хоро-Раковата. Това участие беше едно невероятно двудневно приключение за всички тях и техните родители.

Тук е мястото да отбележим и най-голямото постижение ,а именно сформирането на Младежка Гушанска Духова Музика“-продължението на една от най-старите традиции на Замфирово. Нашите момчета имаха своето участие на всяко наше мероприятие и заслужено Първо място на Фестивала в с. Баня, където вдигнаха публиката на крака и се изви кръшно хоро.Истинска гордост беше за нас оказаната чест на младите ни музиканти да водят дефилето на фестивала. На празника на Община Берковица откриха музикалната програма и обраха овациите на жителите и гостите на Берковица.

Театралният състав участва през септември в Международният Фестивал на любителските комедийни театри на името на Велко Кънев в гр. Тополовград и след пет номинации се завърнахме с награда за дебют за Евгени Генов в пиесата ,, Варено жито“ на Стоян Николов-Торлака.

Всички знаем емблематичните участия на АИФ,, Гушанци“ по сцените на България и Европа през годините. През изминалата 2023 година те ни зарадваха с нова постановка ,, Грамадата“ и под ръководството на Севда Първанова ни представиха на Замфировска сцена един спектакъл ,който зарадва за пореден път публиката на Замфирово.Свое представяне заедно с Младежка Духова музика те направиха в с. Гаганица.

Специални благодарности и на кулинарките от нашите самодейци, които представиха много вкусни домашно приготвени ястия от традиционната ни кухня на Празника организиран от МИГ,,Берковица-Годеч“в Берковица -Лили Александрова , Мария Рангелова и Тереза Петкова на място показаха как се правят прословутите наши лютеници и пърленки.На този празник също така Читалището взе участие с демонстрация на направата на опинки от свинска кожа,което беше голяма атракция за организаторите и посетителите,понеже този занаят е доста позабравен.Гостите имаха възможност да опитат и раздадохме доста рецепти, които бяхме подготвили.Това представяне и участието на ,, Бабините“ накараха организаторите да обърнат специално внимание на Замфирово и затова получихме покана за участие в проект, който е почти на финална права,дано да бъдем одобрени.

Календарната година завършихме с ,,Нашата Коледа“, която за втора година радва жителите и гостите на селото. Отново партньори ни бяха ОУ Замфирово, кметство и Пенсионерски клуб. Празника се проведе във фоайето на читалището,тематично украсен и под звуците на Младите ни музиканти,базар с участието на местни производители на ръчно сътворени красоти. Прекрасен завършек на една успешна и ползотворна година за всички нас!

 **БИБЛИОТЕЧНА ДЕЙНОСТ**

Библиотеката е мястото ,където хората –жители и гости на с.Замфирово могат да намерят книга и периодични издания за свободното време,могат да използват информационния център със свободен достъп до интернет.И всичко това е възможно с продължаването на дейността по проект„Глобални Библиотеки“. Тук ще споменем и за услугите ,които предлагаме на посетителите-копиране,сканиране,набиране на текстове,проверка на резултати от мед.изследвания на хората онлайн ,помощ на възрастните хора при търсене на информация от интернет по интересуващи ги въпроси. Имаме абонати,които са възрастни ,трудно подвижни,но обичат книгите,а ние ги посещаваме у дома и им предоставяме възможността да прочетат любима книга и периодични издания. Читателите на библиотеката са 90 на брой през 2023г. Заведохме нови 46 заглавия ,които предлагаме на нашите читатели. Нашите малки читатели са постоянни наши посетители.Заедно с тях в топлите месеци се учим как да се справяме в търсенето на автори и книги в библиотеката,рисуваме,забавляваме се . **РАБОТА ПО ПРОЕКТИ** Продължава работата по проект „Глобални Библиотеки” Одобрен проект и реализиран през 2023 година на 100% за финансово подпомагане по програма„Мобилност и развитие „-модул в България към Национален Фонд Култура. Бяхме одобрени с отпусната сума за участие в Международен фестивал Тополовград наТеатралният колектив към Читалището- 4498.00 лева.

Одобрен проект ,,Българските библиотеки-съвременни центрове за четене и информираност „ за 2023-благодарение на този проект в началото на тази година са заведени още 85 заглавия на български и чужди автори в нашата библиотека на стойност 1002.86 лв.

В очакване сме за резултат от кандидатстването ни по Проект за закупуване на народни носии и озвучителна техника на стойност 19359,63лв.към МИГ,,Берковица-Годеч“

 Благодарим на всички наши самодейци,на всички наши партньори и спомоществователи за всяка отделена минута внимание и помощ,с надежда за една настояща по –здрава и ползотворна 2024 година.

**УЧАСТИЕ В БЛАГОТВОРИТЕЛНИ КАУЗИ**

В читалището се събират целогодишно пластмасови капачки и кенчета ,ние се ангажираме и ги предаваме в пролетната и в есенната кампания,,капачки за бъдеще“. Фондация,,Добро за всеки“ е наш партньор и освен учебни пособия, лаптопи и компютри ,подпомогна и финансово участието на децата в с. Баня за Фестивала.

Една голяма благотворителна кампания проведохме в края на 2023 година в подкрепа на болно дете чиито корени са от Замфирово. Благодарим на всички ,които се ангажираха с поставянето на кутии за дарения в магазините , пенс. Клуб и заведенията. Благодарим на НПО,, Нов Северозапад“ За организирания футболен турнир на който участници и гости даряваха за Гери. Благодарим на прекрасната Теодора Цветкова за жеста да направи събитие с нейните изпълнения на класическо пиано в Барчето ,където отново приходите отидоха за лечение на малката Гери.

 **ФИНАНСОВА ДЕЙНОСТ**

Тя се ръководеше от счетоводителя,касиера и председателя.Спазваме всички законови разпоредби касаещи Читалището.Поддържаме добра финансова стабилност,като събираме допълнителни средства от членски внос,такси ,наеми и дарения.Цялостната дейност на Читалището се осъществяваше от Читалищното Настоятелство и щатните служители-секретаря и библиотекаря,с подкрепата на самодейци и доброволци.

**ПРОБЛЕМИ И МЕРКИ ЗА РАЗРЕШАВАНЕТО ИМ**

Отново поставяме акцент върху необходимостта от ремонт на материалната база и най-вече покрива на Читалището. Издържал капризите на времето 45 години, днес има крещяща нужда от ремонт, има течове на сцената,в библиотеката и в междустълбищното пространство. Тези течове могат да доведат до повреди на библиотечните материали., сценичното оборудване и читалището като цяло. Младежкият клуб в Читалището,който служеше за творчески срещи,събирания и културни мероприятия е неизползваем в момента,тъй като има нужда от ремонт на пода и дограмата .Това налага събития от календара на Читалището да се провеждат в Пенсионерският клуб,за което благодарим на неговите членове.Обезпокоително е огромната сграда на нашата институция да стои неизползваема поради липса на средства за ремонти,а читалищни мероприятия да се провеждат на терени извън Читалището.

Участията на нашите самодейци в различни Фестивали,Празници и Форуми в страната са свързани с пътуване ,а в днешно време сумите са значителни.Субсидията на НЧ„Развитие-1928“е недостатъчна да покрие тези разходи .А който вижда хубавия център не може да не види контраста с фасадата на читалището, олющени плочи, изпадала мазилка, централен вход, чиято врата не се затваря ,освен с ключ ,и тротоар пред сградата който по никакъв начин не се връзва с новия хубав площад. Това е проблема ,който е приоритет за нас през настоящата година.

Към Отчета за изпълнение на Календарния план да се счита и Отчета за получената и изразходвана субсидия и Отчета за приходите и разходите за 2023 година.

Настоящият Отчет е приет на Заседание на Читалищното Настоятелство с Протокол №1 от 09.02.2024г.

Секретар:………………………………… Председател……………………………………………

 /Тереза Петкова/ /Ангел Ангелов/